ต่างชาติบอมบ์หุ้นไทยหนักสุด
2วันมาร์เก็ตแคปวูบ3แสนล้าน ยุโรปตัวถ่วงแนะกำเงินสด60%
11 พ.ค. 2555

2วันมาร์เก็ตแคปวูบ3แสนล้าน ยุโรปตัวถ่วงแนะกำเงินสด60%
ต่างชาติกระหน่ำขายหุ้นไทย 2 วัน 7,245 ล้าน กดดัชนีดิ่งเฉียด 40 จุด เอเซีย พลัส แนะให้กอดเงินสด 60%
ตลาดหุ้นเอเชียมีทั้งบวกและลบคละกัน แต่หุ้นไทยยังคงมีแรงขายหุ้นตัวใหญ่ออกมาหนักๆ ส่งผลให้ดัชนีทรุดตัวลงแรงที่สุดในเอเชีย 1.38% โดยปิดที่ 1,190.65 จุด ลดลง 16.60 จุด ด้วยมูลค่าการซื้อขาย 45,789.40 ล้านบาท หลังจากนักลงทุนต่างชาติขายหนักกว่า 4,888 ล้านบาท
นักลงทุนต่างชาติขายหุ้นออกมารุนแรงต่อเนื่อง 2 วัน (9-10 พ.ค.) รวมทั้งสิ้น 7,245.52 ล้านบาท กดดัชนีรูดลงรวม 39.85 จุด หรือ 3.3% ขณะที่มูลค่าหลักทรัพย์ตามราคาตลาดรวม (มาร์เก็ตแคป) หายไป 3 แสนล้านบาท โดยวันที่ 8 พ.ค. อยู่ที่ 9.95 ล้านล้านบาท ลดเหลือ 9.65 ล้านล้านบาท วันที่ 10 พ.ค.
ด้านค่าเงินบาทยังคงอ่อนตัวลงตามเพื่อนบ้านและตามแรงขายหุ้นของต่างชาติ แต่ราคาทองคำเริ่มกระเตื้องขึ้น หลังจากนักลงทุนเข้ามาซื้อ โดยเฉพาะจีนและอินเดีย เห็นราคาปรับลดลงแรงในช่วงหลายวันที่ผ่านมา โดยราคาในประเทศบวก 100 บาท ทองคำแท่งเสนอซื้อที่ 23,400 บาท และขายออก 23,500 บาท 
นักวิเคราะห์ กล่าวว่า ดัชนีหุ้นไทยปรับตัวลงส่วนหนึ่งเกิดจากดัชนีปรับตัวขึ้นมาแรงเกินไป และเมื่อเกิดเหตุการณ์ไม่คาดคิดเกิดขึ้นอย่างที่นักลงทุนกังวลเกี่ยวกับสถานการณ์หนี้ของยุโรปจะลุกลามอีกรอบ หลังการเมืองฝรั่งเศสและกรีซพลิกผันและต่อต้านมาตรการรัดเข็มขัด อาจจะมีผลต่อการชำระหนี้ในงวดเดือน ก.ค.นี้
“ต่างชาติขายหุ้นไทยออกมาตอนนี้ก็ยังมีกำไร โดยเฉพาะหุ้นกลุ่มพลังงาน และธนาคารพาณิชย์” แหล่งข่าวเปิดเผย
ด้านบริษัทหลักทรัพย์ (บล.) เอเซีย พลัส ออกบทวิเคราะห์แนะนำให้นักลงทุนหันมาถือเงินสดในสัดส่วน 60% และถือหุ้นเพียง 40% เท่านั้น เพราะขณะนี้เริ่มเห็นสัญญาณขายของนักลงทุนต่างประเทศที่ขายออกมาอย่างหนักและติดต่อกัน
“แรงขายของนักลงทุนต่างชาติที่ 1,000 ล้านบาท จะกดดันให้ดัชนีปรับตัวลดลงประมาณ 1.68 จุด และรอบนี้ต่างชาติได้ขายหุ้นทั่วทั้งภูมิภาคก็มีความเสี่ยงสูงที่แรงขายในตลาดหุ้นไทยต่อไป”
แนวโน้มตลาด ดัชนีอาจจะลงไปสู่แนวรับที่ 1,184 จุด ในแนวรับแรก และแนวรับถัดไปที่ 1,160 จุด และในทางกลับกันหากดัชนีเด้งกลับมาที่แนวต้าน 1,199 จุด ให้นักลงทุนหาจังหวะในการขายทำกำไรเพื่อลดความเสี่ยง
นายอภิชาติ ผู้บรรเจิดกุล นักวิเคราะห์หลักทรัพย์ บล.ทิสโก้ เปิดเผยว่า กลยุทธ์การลงทุนแนะนำเก็งกำไร เน้นตัวที่คาดว่าผลประกอบการดี ซื้อเมื่ออ่อนตัว โดยประเมินแนวรับที่ 1,180-1,185 จุด และมีแนวต้านที่ระดับ 1,200-1,205 จุด